**GStreamer** on sovelluskehys multimediaohjelmistojen tekemiseen. GStreamer on toteutettu enimmäkseen C-kielellä. GStreamerin pluginit on julkaistu GNU LGPL -lisenssillä ja lisäksi joissakin tapauksissa käytetään lisäehtoa, jolloin GNU GPL-lisensoituja ohjelmia voi levittää yhdessä GStreamerin kanssa.

GStreamer toimii useimmilla merkittävillä käyttöjärjestelmillä joita ovat Linux, Android, Mac OS X, Windows, iOS sekä useimmat BSD-johdannaiset sekä kaupalliset Unixit, Solaris ja Symbian. GStreameria voidaan suorittaa useimmilla merkittävillä laitteistoarkkitehtuureilla mukaanlukien x86, ARM, MIPS, SPARC ja PowerPC 32- ja 64-bittisinä versioina. Se on siirretty useille käyttöjärjestelmille, suorittimille ja kääntäjille.

Sovereign Tech Fund (STF) on rahoittanut projektia jotta osat siitä kirjoitettaisiin uudestaan Rust-kielellä. STF:n rahoittaja on Saksan hallituksen Bundesministerium für Wirtschaft und Klimaschutz, joka on rahoittanut myös GNOME-projektia.

Käyttö
------

GStreamer on sisältynyt GNOME-työpöytäympäristöön julkaisusta 2.2 lähtien. GNOME suosittelee GSteamerin hyödyntämistä GNOME- ja GTK+ -sovelluksissa.

GStreamer on käytössä myös Nokian Internet Tablet -laitteissa Nokia 770, N800, N810 ja N900.

Tekniikka
---------

GStreamer voi kytkeytyä toisiin multimediakehyksiin olemassa olevien komponenttien käyttämiseksi:

* OpenMAX-IL (Linux/Unix)
* DirectShow (Windows)
* QuickTime (Mac OS X)

Heinäkuussa 2021 kerrottiin kokeellisesta tuesta Vulkan Video -laajennukselle. Vulkan Video -tukea on kehitetty myös FFmpeg ja Mesa 3D -kirjastoissa.
Myös Intelin VA-API-rajapinnalle on kehitetty tukea. Vulkan-tuki H.264 ja H.265 -dekoodaukselle julkaistiin versiossa 1.24.

GStreamer sisältää ohjelmointirajapinnan (API) sovelluksille, arkkitehtuurin laajentamiselle, mediatyyppien tunnistamisen, synkronointimekanismin ja lisäosia sekä työkaluja. Lisäosat jaetaan protokollan, lähteen, mediatyypin, koodekin, suodattimen ja kohteen (*sink*) mukaan. GStreamer jaetaan useissa paketeissa, joita ovat ydinpaketti, plugins-base, plugins-good, plugins-ugly, plugins-bad ja libav-tuki. Plugins-paketit ovat jaettu sen mukaan, miten laadukkaita koodekkien toteutukset ovat tai onko jakelemisessa mahdollisesti lisenssien yhteensopivuuden kanssa ongelmia.

Lähteet
-------

1. ↑  (en) GStreamer 1.24.0 new major feature release, 4. maaliskuuta 2024 (viitattu 5. maaliskuuta 2024). Tieto on haettu Wikidatasta.
2. 1 2  What is GStreamer? *gstreamer.freedesktop.org*. Viitattu 18.12.2023. (englanniksi)
3. 1 2  Ohloh: Ohloh Analysis Summary *ohloh.net*.  Arkistoitu. Viitattu 9.10.2010. (englanniksi)
4. ↑  GStreamer: Licencing advice *gstreamer.freedesktop.org*. Viitattu 9.10.2010. (englanniksi)
5. 1 2 3  Multiplatform *gstreamer.freedesktop.org*. Viitattu 5.2.2022. (englanniksi)
6. ↑  Liam Dawe: GStreamer gets funding from the Sovereign Tech Fund to rewrite parts in Rust *gamingonlinux.com*.  17.1.2024. Viitattu 18.1.2024. (englanniksi)
7. ↑  GStreamer *sovereigntechfund.de*. Viitattu 18.1.2024. (englanniksi)
8. ↑  Multiplatform *gstreamer.freedesktop.org*. Viitattu 2.9.2021. (englanniksi)
9. ↑  Video decoding in GStreamer with Vulkan *blogs.igalia.com*.  9.7.2021. Viitattu 2.9.2021. (englanniksi)
10. ↑  Video decoding in GStreamer with Vulkan Video extension (part 2) *blogs.igalia.com*.  18.12.2022. Viitattu 18.12.2023. (englanniksi)
11. ↑  Víctor Jáquez / Stéphane Cerveau: Vulkan Video in GStreamer (PDF) *indico.freedesktop.org*.  syyskuu 2023. Viitattu 18.12.2023. (englanniksi)
12. ↑  GStreamer / gstreamer-vaapi *github.com*. Viitattu 2.9.2021. (englanniksi)
13. ↑  GStreamer 1.24 Release Notes *gstreamer.freedesktop.org*.  4.3.2024. Viitattu 10.3.2024. (englanniksi)

Aiheesta muualla
----------------

* GStreamer imaging pipeline configuration (PDF) (englanniksi)